Í næstu viku verður væntanlega tekin ákvörðun um nýja gönguleið að gosstöðvunum í Geldingadölum. Kostnaðurinn verður um 20 milljónir króna.
Fannar Jónasson bæjarstjóri í Grindavík segir að haldi hraun áfram að renna til vesturs þýðir það að gönguleið A leggist af.
Sífellt bætist í þessa dali og Geldingadalur hann er smám saman að fylltast. Að því gæti komið eftir vikur eða mánuði að hraunið myndi leita vesturs og þá ofan í Nátthagakrikann þar sem leið a svokölluð liggur.
Þá gæti þurft fyrir þann tíma að undirbúa aðra góða leið þarna uppeftir því a-leiðin gæti orðið varasöm eða jafnvel lokast. Menn þurfa að vera við því búnir að ný leið sé komin.
Þið eruð með á teikniborðinu leið sem liggur nálægt leið b?
Já það er búið að hanna þar tvær leiðir. Það er ekki búið að ákveða þetta endanlega, þetta er svona í kynningarferli og það á eftir að kostnaðargreina þetta og finna fjármagn. Það eru tilbúnar tillögur að þessu og fljótlega verður tekin ákvörðun um framhaldið.
Kostnaðurinn gæti orðið um 20 milljónir króna. Fannar segir að tímafrekt sé að sækja efni í göngustígana en nauðsynlegt sé að vanda til verka til að forðast slys. Grindavík er sannarlega komið á heimskortið.
Það er vaxandi fjöldi erlendra túrista sem hafa komið til okkar. Samkvæmt talningarmæli ferðamannastofu þegar ég leit á hann síðast þá voru 122 þúsund heimsóknir á staðinn. Eitthvað fór nú framhjá mælinum þannig að þetta eru um 140 þúsund sem hafa komið að berja þetta sjónarspil augum.
Ákvörðun um nýja gönguleið í Geldingadölum gæti legið fyrir í næstu viku. Kostnaður er talinn nema um tuttugu milljónum króna.